钦定古今图书集成/明伦汇编/官常典/第321卷 > 吴宁
## 钦定古今图书集成/明伦汇编/官常典/第321卷 > 吴宁

按《明外史》本传：“宁字永清，歙人。宣德中进士，除兵部
主事。英宗初，奉诏徙回回迭力等居浙江濒海州县，
以宁言月给口食为例。再迁职方郎中。正统末，四方
用兵，军书旁午，尚书邝埜甚倚之。郕王监国，于谦荐
擢本部右侍郎。及谦御敌城外，宁掌部事，命赴军中
议方略。比还，城门弗启，敌骑充斥，宁立雨中指挥兵”
事，移时乃入。敌既退，畿民犹日数惊，相率南徙。或议
仍召勤王兵。宁曰：“是益之使惊也，莫若告捷，四方，人
心自定。”因其奏行之。景泰改元，以劳瘁得疾，乞归。后
疾已，不复出，家居三十馀年卒。宁为人方介，有识鉴。
谦欲择婿，谋于宁。宁以千户朱骥荐，谦疑之。宁曰：“公
他日当得其力。”谦被刑，骥果归其丧葬之。后官都指
挥使，有贤名。